open-index/open-wikipedia-markdown huggingface dataset:
Suomen alle 20-vuotiaiden naisten koripallomaajoukkue

**Suomen alle 20-vuotiaiden naisten koripallomaajoukkue** edustaa Suomea koripallon alle 20-vuotiaiden naisten maaotteluissa. Vuonna 2019 joukkueen päävalmentaja oli Pekka Salminen.

## Historia

Suomen WU-20-maajoukkue pelasi ensimmäiset maaottelunsa vuonna 1993. Vuonna 1995 se voitti ensimmäisen Pohjoismaiden mestaruutensa. Vuosina 2004, 2005 ja 2006 Suomi pelasi ikäluokan EM-kilpailuissa parhaana sijoituksenaan vuoden 2004 11. sija. Vuosina 2007–2018 maajoukkue ei ollut toiminnassa. Joukkue aktivoitiin jälleen vuonna 2019, ja se eteni B-divisioonasta Awak Kuierin ja Lotta Vehka-Ahon tähdittämänä ikäluokan vuoden 2020 EM-kilpailuihin.

### Päävalmentajat
*Vuosien 1993, 1994 ja 1996 päävalmentajaa ei Koripalloliiton tiedoissa.*
*  Jaakko Heikkilä (1995)
*  Ilpo Rantanen (1997, 1999)
*  Tommi Koskinen (2001)
*  Anu Rajaniemi (2003–2004)
*  Seppo Sonkeri (2005–2006)
*  Pekka Salminen (2019–)

## Saavutukset
* Pohjoismaiden mestaruuskilpailut
** kultaa 1995, 1997
** hopeaa 2003
** pronssia 1999

### EM-turnaushistoria

## Lähteet
* Alle 20-vuotiaiden naisten maajoukkue Suomen Koripalloliitto

### Viitteet
Tiéba Traoré

**Tiéba Traoré** (1845 – 27. tammikuuta 1893 Bama) oli Kenedugun hallitsija eli *fama* vuosina 1877–1893.

Tiéba seurasi Kenedugun hallitsijana isäänsä Daoula Traoréa. Hän siirsi pääkaupungin Bougoulasta Sikassoon, joka ympäröitiin yhdeksän kilometrin pituisella muurilla. Tiéba valloitti miniankat, kävi sotia Kongin ja Bobo-Dioulasson Wattara-dynastiaa vastaan ja torjui Samori Tourén armeijan piirityksen Ferand Quiquandonin johtamien ranskalaisten avulla vuosina 1887–1889. Tiéban kuoleman jälkeen Kenedugun hallitsijaksi valittiin hänen veljensä Babemba Traoré.

## Lähteet
Sanne Troelsgaard

**Sanne Troelsgaard Nielsen** (s. 15. elokuuta 1988) on tanskalainen jalkapalloilija, pelipaikaltaan keskikenttäpelaaja. Hän on pelannut Tanskan naisten maajoukkueessa kesäkuun 2022 loppuun mennessä 166 maaottelua ja tehnyt 55 maalia. Hän pelasi EM-kilpailuissa 2009 yhden ottelun ja EM-kilpailuissa 2017 Tanskan saavuttaessa hopeaa kuusi ottelua. Ensimmäisen maaottelunsa hän pelasi maaliskuussa 2008 Algarve Cupissa Suomea vastaan.

Troelsgaard on edustanut seuratasolla Haderslev FK:ta vuoteen 2004, SønderjyskE:a vuosina 2005–2009, Brøndby IF:ää vuosina 2009–2011, IK Skovbakkenia vuosina 2011–2012, Brøndby IF:ää jälleen vuosina 2012–2014, KoldingQ:ta vuosina 2014–2017, ruotsalaista FC Rosengårdia helmikuusta 2017 vuoden 2021 loppuun ja englantilaista Readingia vuoden 2022 alusta.

Troelsgaard valittiin Tanskan parhaaksi naispelaajaksi vuonna 2011.

## Lähteet
Mercedes-Benz CLS-sarja (C219)

**Mercedes-Benz C219** on Mercedes-Benz CLS-sarjan ensimmäisen sukupolven malli, jota valmistettiin vuosina 2004–2010. Se perustuu tekniikaltaan E-sarjaan (W211). Mallin seuraajaksi tuli C218.

## Mercedes-Benz C219 (2004–2010)

Mercedes-Benz C219 esiteltiin New Yorkin autonäyttelyssä keväällä 2004. Akseliväli on samanpituinen kuin E-sarjassa, jonka pohjalevylle malli perustuu, mutta kokonaispituutta on 95 millimetriä enemmän ja auto on 27 millimetriä matalampi.

Vuoden 2008 alussa malliin tehtiin uudistuksia muun muassa etusäleikköön ja puskureihin. Takavalot muuttuivat LED-tyyppisiksi ja pakoputkista tuli aiempaa kulmikkaammat. Sisällä ohjauspyörä oli uusi.
 

## Lähteet

## Aiheesta muualla
Maja Kildemoes

**Maja Kildemoes** (s. 15. elokuuta 1996) on tanskalainen jalkapalloilija, pelipaikaltaan keskikenttäpelaaja. Hän on pelannut Tanskan naisten maajoukkueessa kesäkuun 2020 loppuun mennessä 27 maaottelua ja tehnyt yhden maalin ensimmäisessä maaottelussaan syyskuussa 2015 Romaniaa vastaan. Hän pelasi viisi ottelua EM-kilpailuissa 2017 ja saavutti hopeaa. Viimeksi hän on pelannut maajoukkueessa lokakuussa 2018.

Kildemoes on edustanut seuratasolla Odensea vuosina 2013–2016 ja ruotsalaista Linköpingiä vuosina 2017–2018. Hän oli yli vuoden poissa jalkapallokentiltä ja teki paluun kesällä 2020 Brøndby IF:n joukkueessa.

## Lähteet
Saint-Thégonnec Loc-Eguiner

**Saint-Thégonnec Loc-Eguiner** on kunta läntisessä Ranskassa Finistèren departementissa Bretagnen alueella. Se sijaitsee noin 12 kilometriä Morlaix'n kaupungista lounaaseen.

Saint-Thégonnec Loc-Eguinerin kunta perustettiin 1.1.2016. Tällöin kaksi kuntaa, Loc-Eguiner-Saint-Thégonnec (bretoniksi *Logeginer-Sant-Tegoneg*) ja Saint-Thégonnec (bretoniksi *Sant-Tegoneg*), yhdistyivät. Uuden kunnan hallintokeskus on Saint-Thégonnec.

Seudulla on lukuisia uskonnollisia muistomerkkejä. Saint-Thégonnecin kirkon (*Notre-Dame de Saint-Thégonnec*) vanhin osa on goottilainen kellotorni. Se on peräisin vuodelta 1563. Kirkkoon rakennettiin 1600-luvulla kirkkopiha, kellotornin ovisyvennys, sakasti, luuhuone ja riemukaari. Vuonna 1610 kirkon pihaan rakennettiin monumentaalinen kalvaarioryhmä.


Tiedosto:Bretagne_Finistere_SThegonnec1_tango7174.jpg|Notre-Dame de Saint-Thégonnec
Tiedosto:4205.Triumphpforte(Porte_de_Triomphe-1587)-Saint_Thégonnec-Umfriedeter_Pfarrbezirk(enclos_paroissial)-Département_Finistère-Region_Bretagne-France.JPG|Riemukaari
Tiedosto:4203.Das zweigeschossige Beinhaus(ossuaire) von St.Thegonnec in dessen Krypta eine Darstellung des Heiligen Grabes zu sehen ist stellt einen Höhepunkt bretonischer Kunst der Renaissance dar.JPG|Luuhuone
Tiedosto:Saint_Thégonnec_calvaire.JPG|Kalvaarioryhmä


## Lähteet

## Aiheesta muualla
Simone Boye Sørensen

**Simone Boye Sørensen** (s. 3. maaliskuuta 1992) on tanskalainen jalkapalloilija, pelipaikaltaan puolustaja. Hän on pelannut Tanskan naisten maajoukkueessa kesäkuun 2022 loppuun mennessä 72 maaottelua ja tehnyt viisi maalia. Hän pelasi EM-kilpailuissa 2017 kuusi ottelua ja saavutti hopeaa. Ensimmäisen maaottelunsa hän pelasi joulukuussa 2011 Chileä vastaan.

Sørensen on edustanut seuratasolla BSF:ää vuoteen 2013, Brøndby IF:ää vuosina 2013–2017, ruotsalaista FC Rosengårdia vuosina 2017–2018, saksalaista Bayern Müncheniä vuosina 2019–2021 ja englantilaista Arsenalia vuodesta 2021.

Sørensen valittiin Tanskan parhaaksi naispelaajaksi vuonna 2014.

## Lähteet

## Aiheesta muualla
Stine Larsen

**Stine Larsen** (s. 24. tammikuuta 1996) on tanskalainen jalkapalloilija. Hän on pelannut Tanskan naisten maajoukkueessa kesäkuun 2022 loppuun mennessä 63 maaottelua ja tehnyt 21 maalia. Hän pelasi EM-kilpailuissa 2017 kuusi ottelua ja saavutti hopeaa. Ensimmäisen maaottelunsa hän pelasi tammikuussa 2015 Uutta-Seelantia vastaan. Viimeksi hän on pelannut maajoukkueessa maaliskuussa 2020.

Larsen on edustanut seuratasolla Brøndby IF:ää heinäkuuhun 2019 saakka, ranskalaista FC Fleury 91:tä kaudella 2019–2020, englantilaista Aston Villaa kaudella 2020–2021 ja ruotsalaista Häckeniä heinäkuusta 2021 alkaen.

## Lähteet
Giuseppe Lipparini

**Giuseppe Lipparini** (1877 Bologna, Italia – 1951 Bologna, Italia) oli italialainen kirjailija, nuoren Italian huomattavimpia kaunokirjailijoita ja kriitikkoja. Hän julkaisi Firenzessä aikakauskirjaa *[[Il marzocco]]*.

Lipparini on kirjoittanut niin runoja, romaaneja kuin näytelmiäkin. Hänen tuotteistaan merkittäviä ovat:

* runokokoelma: *Lo specchio delle rose* (1898)
* romaani: *L’ombrosa* (1900)
* runot:
** *Idilli* (1901)
** *Storia dell’ arte* (1902)
** *Nuove poesie* (1903)
** *Urbino* (1904)
* romaanit:
** *Il signore del tempo* (1905)
** *Cercando la grazia* (1906)
** *Poemi ed elegie* (1907)
** *Storia d’arte* (1907)
** *La nostra lingua* (1909)
** *L’arte di dire* (1909)
** *Satanello, avventure di un buon diavolo* (1909)
* novellikokoelma: *Il filo d’Arianna* (1910)
* näytelmät: *Per la felicità* (1901) ja *La donna di cuori* (1904) sekä yhdessä Lucio d’Ambran kanssa kirjoitettu näytelmä *Goffredo Mameli* (1904) ja historiallinen huvinäytelmä *Il Bernini* (1904), molemmat runomittaisia.

## Lähteet

## Aiheesta muualla
Ruosteotsatimali

**Ruosteotsatimali** (*Actinodura egertoni*) on pyrstötimaleihin kuuluva lintulaji. Lajia tavataan Etelä- ja Kaakkois-Aasiasta.

## Koko ja ulkonäkö
Ruosteotsatimali voi kasvaa noin 23 cm pitkäksi. Sukupuolet muistuttavat toisiaan ulkonäöltään. Ruosteotsatimalin pää on väriltään harmaa, mutta päälaki ja otsa ovat punaruskeat. Lajin vatsa, selkä ja siivet ovat harmahtavan ruskeat ja siivissä on mustia raitoja. Pyrstö on pitkä, punaruskea ja mustaraidallinen. Ruosteotsatimalin nokka on väriltään vaalea. 

## Levinneisyys ja elinympäristö
Ruosteotsatimalia tavataan Intiasta ja Nepalista Myanmariin ulottuvalta alueelta. Lajin elinympäristöä ovat kosteat trooppiset metsät ja niiden tiheiköt. Se liikkuu useimmiten metsien alakerroksissa, mutta joskus myös latvuskerroksessa. Ruosteotsatimali syö selkärangattomia eläimiä. Lintu rakentaa pesänsä puuhun tai pensaaseen.

## Lähteet
Bến Tren taistelu

**Bến Tren taistelu** oli Vietnamin sodan Tet-hyökkäyksen aikana käyty taistelu Bến Tren kaupungin hallinnasta etelävietnamilaisten, yhdysvaltalaisten ja vietkongin joukkojen välillä 31. tammikuuta – 2. huhtikuuta 1968.

## Tausta
Tuolloin noin 18&nbsp;000 asukkaan Bến Tre oli Bến Tren maakunnan keskus Etelä-Vietnamin pääkaupunki Saigonin eteläpuolella Mekongin suistolla. Ympäröivä seutu oli riisi- ja kookospuuviljelmiä. Tuleva taistelu oli osa kommunistien toteuttamaa laajamittaista Tet-hyökkäystä. Tiedustelu oli paljastanut vietkongin joukkojen alkaneen soluttautua Bến Tren alueelle noin kuukautta ennen hyökkäyksen alkua ja puolustajat tiesivät olla varuillaan.

## Taistelu
Yöllä 30–31. tammikuuta noin 2&nbsp;500 vietkongin taistelijaa alkoi soluttautua Bến Tren kaupunkiin. Yhteenotot alkoivat noin kello 4.00 aamulla 31. tammikuuta. Alkanutta tulitusta käsiasein seurasi kranaatinheittimin ja käsiasein tehty isku etelävietnamilaisten hallinnollista linnoitettua asemaa vastaan. Ankarien taistelujen jälkeen etelävietnamilaisten joukkojen oli kuitenkin onnistunut varmistaa kaupungin sairaalan ja radioaseman alue. Ne saivat vahvistuksina myös Yhdysvaltojen 9. jalkaväkidivisioonan kaksi pataljoonaa, jotka tuotiin alueelle ilmateitse. Joukkojen yrittäessä työntää vietkongin taistelijoita edelleen pois kaupunkialueelta niitä tuettiin ilmavoimien ilmaiskuilla. Lopulta taistelut olivat päättyneet 2. helmikuuta.

## Seuraukset
Etelävietnamilaiset ja yhdysvaltalaiset olivat yhdessä menettäneet 101 miestä kaatuneina ja 242 haavoittuneina. Vietkongin tappioiksi arvioitiin noin 300. Itse kaupunki kärsi mittavia vaurioita. Arviolta 50&nbsp;% kaupungista tuhoutui ja 1&nbsp;000 siviiliä sai surmansa.

## Lähteet
Frederikke Thøgersen

**Frederikke Skjødt Thøgersen** (s. 24. heinäkuuta 1995) on tanskalainen jalkapalloilija. Hän on pelannut Tanskan naisten maajoukkueessa kesäkuun 2025 loppuun mennessä 85 maaottelua ja tehnyt niissä kolme maalia, maaliskuussa 2018 Algarve Cupin ottelussa Alankomaita, syyskuussa 2023 Kansojen liigan ottelussa Walesia ja huhtikuussa 2024 EM-karsintaottelussa Belgiaa vastaan. Hän pelasi EM-kilpailuissa 2017 viisi ottelua ja saavutti hopeaa. Ensimmäisen maaottelunsa hän pelasi maaliskuussa 2014 Algarve Cupissa Ruotsia vastaan. Viimeksi hän on pelannut maajoukkueessa maaliskuussa 2020.

Thøgersen on edustanut seuratasolla Thisted FC:tä vuoteen 2013 saakka, Fortuna Hjørringia vuosina 2013–2019, italialaista Fiorentinaa kausina 2019–2021, ruotsalaista FC Rosengårdia vuoden ajan, italialaista Interiä vuoden 2023 alusta kesään 2024 ja sen jälkeen toista italialaisseura AS Romaa.

## Lähteet
Spektin diskografia

Rap-artisti Spektin diskografia.

## Soolo
#### Albumit
* *[[Diktaattorimies]]* (2013), Platinalevy
* *[[Macho Fantastico]]* (2014), Platinalevy
* *[[Rakas Spektistan]]* (2019), 3 X Platinalevy

#### Singlet
Sijoitukset Suomen viralliselta singlelistalta.
* *[[Mogausmehuu]]* (mukana Tasis, 2010)
* *[[Teen mitä haluun]]* (mukana Setä Tamu, 2013), 2 X Platinalevy
* *[[Juomalaulu (kappale)|Juomalaulu]]* (mukana Tasis, 2013) #7, 7 X Platinalevy
* *[[Vinkkii DJ:lle]]* (2013), Kultalevy
* *Macho Fantastico* (mukana Tasis, 2014) #1, 4 X Platinalevy
* *Scatman* (mukana Tasis, 2015), Kultalevy
* *Se ei mee niin* (mukana Emmi, 2015)
* *Flipperi* (mukana Miro, 2016), Kultalevy
* *Himmee bossi* (mukana Vilma Alina, 2016), Kultalevy
* *Huomisen huolia* (mukana Tasis, 2016), Platinalevy
* *Vaikka väkisin* (mukana Niila, 2017)
* *Juna* (mukana Tasis, 2017) #2, 3 X Platinalevy
* *Hei me lennetään* (mukana Tasis, 2018) #20, Platinalevy
* *Forza Italia* (2018) #16, 2 X Platinalevy
* *Rakas Spektistan* (mukana Tasis, 2018), Kultalevy
* *Pitkä perjantai* (2019) #14, Platinalevy
* *Ennen ku mä delaan* (2019) #10, 2 X Platinalevy
* *La Vida Lokakuu* (mukana Timo Pieni Huijaus, 2019), Kultalevy
* *Vain yksi sinä* (mukana Titta, 2020), Kultalevy 
* *Villi kortti* (2020)
* *Don Quijote* (mukana Nelli, 2021)
* *Ay Makarena* (Lidl Suomi mukana Spekti, 2021)
* *Juo* (mukana Tasis, 2021)
**Porto* (2021)*,* Kultalevy
**Rakkaus kävi täällä* (mukana Miri, 2022)
**Fakjee* (mukana Uniikki, 2022)
**Samppanjaa* (2023)
**Memento mori* (2024)
**Urheilujuhlaa* (mukana Herrat, 2024)
**Tirehtööri* (2024) #11, Kultalevy
**BIG BIG ENERGY* (2024)

#### Musiikkivideot
* *Teen mitä haluun* (mukana Setä Tamu, 2013)
* *Juomalaulu* (mukana Tasis, 2013)
* *Vinkkii DJ:lle* (2013)
* *Macho Fantastico* (mukana Tasis, 2014)
* *Scatman* (mukana Tasis, 2015)
* *Se ei mee niin* (mukana Emmi, 2015)
* *Juna* (mukana Tasis, 2017)
* *Hei me lennetään* (mukana Tasis, 2018)
* *Rakas Spektistan* (mukana Tasis, 2018)
* *Myrkkyä* (mukana Ares, Elastinen, Brädi, Uniikki & Timo Pieni Huijaus, 2019)

## Trilogia
#### Albumit
* *[[Työvoitto]]* (2004)
* *[[Hakattu kivestä 2007]]* (2014)

#### Singlet
Sijoitukset Suomen viralliselta singlelistalta.
* *Tämmöst tänään* (2003) #7
* *Hei!* (2004) #5
* *Routamaa* (2006)
* *Saari vai karikko* (promo, 2007)

#### Videot
* *Hei!* (2004)
## Vierailijana
Babemba Traoré

**Babemba Traoré** (1855 – 1. toukokuuta 1898 Sikasso) oli Kenedugun viimeinen hallitsija eli *fama* vuosina 1893–1898.

Babemba nousi hallitsijaksi veljensä Tiéba Traorén kuoltua. Hän lujitti Kenedugun valtaa miniankojen ja etelän senufojen keskuudessa, taisteli Samori Tourén joukkoja vastaan sekä kehitti maansa armeijaa ja hallintoa.

Kenedugusta oli jo Tiéban aikana tullut Ranskan protektoraatti. Babemban valtapyrkimykset aiheuttivat konfliktin, jonka johdosta ranskalaiset lähettivät huhtikuussa 1898 armeijansa valloittamaan Sikassoa. Ranskan 1&nbsp;395 sotilasta (joista 95 oli eurooppalaisia) vastassa oli 10&nbsp;000 kaupunkia puolustanutta jalkamiestä ja 3&nbsp;000 ratsumiestä. Kaksi viikkoa kestäneen piirityksen aikana ranskalaiset mursivat tykkitulella Sikassoa ympäröineen suojamuurin. Kaupungin valtauksen yhteydessä Babemba pyysi miehiään ampumaan hänet välttyäkseen vangiksi jäämiseltä.

## Lähteet
Portion Boysin diskografia

Tämä artikkeli on suomalaisyhtyeen **[[Portion Boys]]in diskografiasta**. Yhtye on julkaissut kaksi albumia, kaksi EP:tä ja lukuisia singlejä.

## Albumit

## EP:t
* *Portion of Secret Melodies* (2020)
* *Suomalainen joulu* (2021)

## Singlet

## Vierailut
* Pasi ja Anssi – Kakkuu Järvellä (2017)
* DJ Oku Luukkainen Feat. Pasi ja Anssi – YsäriBoi (2018)
* DJ Oku Luukkainen Feat. Pasi ja Anssi – Kesälahti (2020)
* Lärvinen Feat. Teflon Brothers, Pasi ja Anssi, DJ Oku Luukkainen, HesaÄijä, JS16 – Karjaisu Leijonan (2022)
* DJ Oku Luukkainen – Omaa lomaa (2022)

## Lähteet
Loiri (kirja)

**Loiri** (kustantajan käyttämä kirjoitusasu **LOIRI.**) on kirjailija Jari Tervon vuonna 2019 kirjoittama elämäkerta taiteilija Vesa-Matti Loirista.

Taiteilijaelämäkerta kuvaa päähenkilön taideproduktioita, boheemeja taidepiirejä ja niiden vaikutusta hänen yksityiselämäänsä. Taiteen tuottaminen kuvataan kunnianhimoiseksi: “Ellei anna kaikkeaan, ei anna mitään.” Taidepiirien osalta tulevat esille Loirin useat koko aikuisiän kestäneet ystävyyssuhteet ja toisaalta pitkien illanistujaisten päihteiden liikakäyttö. Perheasioissa kuvastuu lapsiperhearki sekä toisaalta Mona-vaimon ja kahden pojan traagiset kuolemat.

Loirin tunnetuimpien produktioiden syntyä käsittelevät jaksot antavat lukijalle uutta tietoa. Esimerkiksi Uuno Turhapuro -hahmo oli ensimmäisen kerran idullaan kesällä 1971 kirjoitetussa Speden sketsissä, jossa aviopari riitelee olemattomasta lottovoitosta. Seuraavaan käsikirjoitukseen ilmestyi hänen nimensä ja Loiri loi 1972 hänen tunnetun habituksensa.

Loirin elämäkatsomukseen sisältyy voimakasta vetoa mystiikkaan ja meditointiin. Hän katsoo, että muutamat hänelle sattuneet erikoiset yhteensattumat eivät voi olla sattumia.  Sattumiksi ei uskota edes muutamiin julkaisuihin jääneitä lyöntivirheitä, jotka tuntuisivat viestivän asioita. 

Teos sisältää Loirin filmografian, TV-ohjelmat, teatterityöt, diskografian ja luettelon hänen saamistaan tunnustuksista.

## Vastaanotto
Helsingin Sanomien Antti Majander piti arviossaan kirjaa luettavana ja koukuttavana mutta toisaalta suurelta osin vaivaannuttavana. Kirjan perusteella Loirin tärkein rooli on ollut rakastajan rooli. Suomen Kuvalehden Jussi Karjalaisen mielestä sukupuoli- ja huumekokemuksia ei korosteta liikaa. Hän piti ansioina sitä, että kirjassa on tavanomaista vähemmän tarvetta selitellä ja että Loirin maailmankatsomusta ja kiinnostusta mystiikkaan esitellään.  Ilmestymisvuonnaan kirjaa myytiin 73&nbsp;100 kappaletta.

## Lähteet
Neitotonkijat

**Neitotonkijat** (*Biotodoma*) on kirjoahventen (Cichlidae) heimoon kuuluva kalasuku. Siihen kuuluu kaksi lajia, joita tavataan Etelä-Amerikasta:

* *[[Biotodoma cupido]]* (Heckel, 1840) – Neitotonkija (täplätonkija)
* *[[Biotodoma wavrini]]* (Gosse, 1963) – Sironeitotonkija

## Lähteet
Trove

**Trove** on australialainen internet-tietokanta, jonka perusti vuonna 2009 Australian kansalliskirjasto. Trove-tietokanta sisältää muun muassa arkistoja, kuvia, asiakirjoja, arkistoituja verkkosivustoja ja käsikirjoituksia.

## Lähteet
Keski-Savon Jätehuolto

**Keski-Savon Jätehuolto liikelaitoskuntayhtymä** on viiden keskisavolaisen kunnan yhdessä omistama kunnallinen liikelaitos, joka järjestää jätehuoltopalveluja jäsenkunnissaan. Jäsenkunnat ovat Heinävesi, Joroinen, Juva, Leppävirta ja Varkaus. Liikelaitoskuntayhtymän kotipaikka on Varkaus. Kuntayhtymä huolehti jätelaissa kunnalle säädettyjen jätehuollon tehtävien järjestämisestä jäsenkuntiensa puolesta. 

Keski-Savon Jätehuolto on esimerkiksi järjestänyt kiinteistökohtaisen jätteenkeräyspalvelun, sillä on sekajätteiden aluekeräyspisteverkosto ja kotitalouksien vaarallisten jätteiden vastaanottopisteverkosto. Lisäksi Keski-Savon Jätehuolto esimerkiksi ylläpitää kierrätyskeskus Ekotoria Varkaudessa ja Riikinnevan jätekeskusta Leppävirralla.

## Lähteet
Shropshire Blue

**Shropshire Blue** on englantilainen lehmänmaidosta valmistettava puolikova homejuusto. 

## Historiaa
Nimestään huolimatta Shropshire Bluella ei ole mitään tekemistä Shropshiren kreivikunnan kanssa. Sen keksi 1970-luvulla Skotlannin Invernessissä juustonvalmistaja Andy Williamson, ja jonkin aikaa sitä myytiin nimellä Stuart Blue. Nykyään juustoa valmistetaan Nottinghamshiressä, Leicestershiressä ja Derbyshiressä. 

## Kuvaus
Shropshire Blue valmistetaan pastöroidusta lehmänmaidosta käyttäen kasvispohjaista juoksutetta ja *Penicillium roqueforti* -hometta. Annatto antaa juustolle oranssin värin. Juustoa kypsytetään 10-12 viikkoa. Sen rasvapitoisuus on noin 48 %.

Juusto muistuttaa maultaan Stilton-juustoa, mutta on kermaisempi ja helpommin lähestyttävä.

## Lähteet
Joona Kettunen

**Joona Kettunen** (s. 15. huhtikuuta 2000) on suomalainen pesäpalloilija. Kettunen pelaa Superpesistä JymyJusseissa joiden kanssa hänellä on sopimus kauden 2023 loppuun saakka. Kettusen kasvattajaseura on Seinäjoen Maila-Jussit.

Kettunen pelasi ensimmäisen ottelunsa Superpesiksessä kaudella 2018. 5. joulukuuta 2022 mennessä Kettunen on pelannut urallaan 67 Superpesiksen runkosarjaottelua. Näissä hän on lyönyt yhden kunnarin ja kolme tavallista juoksua, tuonut yhdeksän juoksua ja kerännyt 89 kärkilyöntiä. Kettunen on pelannut urallaan viisi Superpesiksen pudotuspeliottelua. Näissä hän on kerännyt kolme kärkilyöntiä.

## Lähteet
Saint-Jean-Trolimon

**Saint-Jean-Trolimon** (bretoniksi *Sant-Yann-Drolimon*) on kunta läntisessä Ranskassa Finistèren departementissa Bretagnen alueella.

Kunta sijaitsee noin Atlantin rannikolla, noin 23 kilometriä Quimperin kaupungista lounaaseen. Kunnan keskusta on kuitenkin sisämaassa. Lisäksi kuntaan kuuluva Gorré-Beuzec on eksklaavi.

	
Kunnan historia ulottuu aina esihistorialliselle ajalle. Sieltä on löytynyt runsaasti pronssikautisia esineitä ja koruja, joita on esillä Ranskan arkeologisessa kansallismuseossa Saint-Germain-en-Layessa sekä Finistèren esihistoriallisessa museossa Penmarchissa.

Kunnan nähtävyys on Notre-Dame-de-Tronoënin kappeli, joka on peräisin 1460-luvulta. Kappelin vieressä on monumentaalinen kalvaarioryhmä. Nykyään tämä historiallinen muistomerkki kärsii meren läheisyydestä ja hiekkaisten tuulien aiheuttamasta eroosiosta.


Tiedosto:ChapelleNDTronoen04.jpg|Notre-Dame-de-Tronoënin kappeli
Tiedosto:Bretagne_Finistere_StJeanTrolimon_11032.jpg|Kalvaarioryhmä


## Lähteet

## Aiheesta muualla
Rautalammin terveysasema

**Rautalammin terveysasema** (aiemmalta nimeltään *Rautalammin terveyskeskus*) on pohjoissavolaisessa Rautalammin kunnassa toimiva julkisen palvelun terveysasema. Sitä ylläpitää Rautalammin ja Suonenjoen yhteisesti omistama Sisä-Savon terveydenhuollon kuntayhtymä. 

Kuntayhtymä on esimerkiksi vuonna 2014 siirtänyt osan Rautalammin terveysaseman aiemmista henkilöresursseista Suonenjoelle, ja se on pyytänyt siksi osaa kuntalaisistaan siirtymään vapaaehtoisesti pitempään aukiolevan Suonenjoen terveysaseman asiakkaiksi. Vuonna 2017 kunnassa pohdittiin kunnan sosiaali- ja terveyspalvelujen yksityistämistä kokonaisuudessaan, koska kunnallispäättäjät olivat huolissaan Suomen silloisen hallituksen sote-uudistusaikeista. Kunnassa haluttiin pitää esimerkiksi terveyskeskus omassa kunnassa ja kunnallisen päätösvallan piirissä.

Terveysasema palvelee normaalisti arkisin aamukahdeksasta kello 15.30 ja perjantaisin kello 14 saakka. Arkena (ma-to) kello 16–18, perjantaisin kello 15–18 ja viikonloppuisin kello 8–18 akuuttivastaanotto on avoinna Suonenjoen terveysasemalla. Iltaisin ja öisin päivystyspalvelut ovat saatavilla Kuopion yliopistollisen sairaalan päivystyksestä (Puijonlaaksontie 2, Kuopio, C-ovi). 

Terveysaseman laboratoriotoiminnoista vastaa Itä-Suomen laboratoriokeskuksen liikelaitoskuntayhtymä (ISLAB).

## Lähteet
Sisä-Savon terveydenhuollon kuntayhtymä

**Sisä-Savon terveydenhuollon kuntayhtymä** oli kahden pohjoissavolaisen kunnan yhdessä omistama kuntayhtymä, joka järjesti terveydenhoitopalveluja jäsenkunnissaan Rautalammilla ja Suonenjoella. Kuntayhtymän kotipaikka oli Suonenjoki. Kuntayhtymä ylläpiti esimerkiksi Rautalammin ja Suonenjoen terveysasemia ja kouluterveydenhuoltoa jäsenkunnissaan.

Kuntayhtymä sijaitsi Pohjois-Savon sairaanhoitopiirin alueella. Terveydenhuollon yöpäivystys (klo 18-08) ja erikoissairaanhoito on keskitetty Kuopion yliopistollisen sairaalan (KYS) yhteyteen.

Kuntayhtymä purettiin Rautalammin osalta kunnanvaltuuston kokouksessa 20.9.2022. Suonenjoen kaupunginvaltuusto päätti kuntayhtymän purkamisesta 14.11.2022.

## Lähteet
Peter Hermann Stillmark

**Peter Hermann Stillmark** (22. heinäkuuta 1860 Penza, Venäjän keisarikunta – 23. kesäkuuta 1923 Pärnu, Viro) oli baltiansaksalainen biokemisti. 

Stillmark opiskeli Riian tuomiokirkon koulussa, ja valmistui filosofian tohtoriksi Tarton yliopistosta 1888. Hänen väitöskirjansa käsitteli risiinin erottamista risiinikasvin siemenistä. Stillmark oli täten ensimmäinen tieteilijä, joka tutki lektiinejä. Rudolf Kobert oli hänen ohjaajansa.

## Julkaisut
* *Über Ricin, ein giftiges Ferment aus den Samen von Ricinus comm. L. und einigen anderen Euphorbiaceen*, Tartto, 1888.

## Lähteet

## Aiheesta muualla
*
Yamanashi

**Yamanashi** () on Japanin kaupunki Honshūn saarella Chūbun tai Kōshin’etsun alueella Yamanashin prefektuurissa. Se sijaitsee sisämaassa prefektuurin pohjoisosassa Kōfun altaan koillisreunalla. Kaupungin läpi virtaa Fuefukijoki. Pohjoisessa siihen kuuluu vuoristoalueita ja se rajautuu Naganon ja Saitaman prefektuureihin. Yamanashissa on 34&nbsp;335 asukasta (heinäkuussa 2020) ja sen pinta-ala on 289,80 neliökilometriä.

Yamanashin kaupunki perustettiin vuonna 1954 liittämällä yhteen Kanoiwan ja Kusakaben maaseutukaupungit sekä viisi kyläkuntaa. Kanoiwa ja Kusakabe kehittyivät historiallisesti Ōme-kaidō-tiereitin postiasemina: nykyisin ne ovat kasvaneet yhteen ja muodostavat kaupungin ydinalueen. Perinteisiä elinkeinoja seudulla olivat riisin ja silkin viljely. Toisen maailmansodan jälkeen siellä siirryttiin kuitenkin nopeasti viljelemään hedelmiä, etenkin viinirypäleitä, persikoita ja kakeja. Sittemmin kaupunkiin on sijoittunut myös viinin valmistusta, elektroniikka- ja hienomekaanista teollisuutta sekä hiilikuitujen tuotantoa. Kaupunki laajeni huomattavasti vuonna 2005, kun siihen liitettiin Makiokan maaseutukaupunki ja Mitomin kyläkunta.

Yamanashin rakennettuun kulttuuriperintöön kuuluu Seihaku-jin buddhalainen temppeli, jonka Muromachi-kaudella rakennettu Butsuden-halli on valittu Japanin kansallisaarteeksi. Myös osa Kubo Hachiman-jinjan pyhäkön rakennuksista on Muromachi-kaudelta peräisin. Luonnonnähtävyyksiä ovat muun muassa Nishizawan laakso ja klassisen kauden runoudesta tunnettu Fuefukijoen rantakallio Sashide no iso. Fuefukin varrella sijaitsee niin ikään Manrikin metsä, jota pidetään Takeda Shingenin istuttamana. Kaupungissa toimii myös Iwashita-onsenin kuuma lähde. Osa kaupungin alueesta kuuluu Chichibun–Taman–Kain puolikansallispuistoon. Yamanashia palvelee JR Higashi-Nihonin Chūō-päälinja.

## Kuvia

Tiedosto:Mt.Tokusa 03.jpg|Tokusavuori Hirosejärveltä
Tiedosto:Kita, Yamanashi, Yamanashi Prefecture 405-0041, Japan - panoramio (17).jpg|Kubo Hachiman-jinjan torii-portti
Tiedosto:七ツ釜五段の滝 - Nanatsugamagodan-no-taki waterfall - panoramio.jpg|Nanatsugama-godanin vesiputous
Tiedosto:Okkazuma-no Shidarezakura Front side.JPG|Okkazuman kirsikkapuu
Tiedosto:Yamanashi City hall.jpg|Yamanashin kaupungintalo


## Lähteet

## Aiheesta muualla

* Kaupungin internetsivut
Albert Nyman

**Albert Mikael Nyman** (22. marraskuuta 1872 Helsinki, Suomen suuriruhtinaskunta – 9. maaliskuuta 1924 Helsinki) oli suomalainen uimahyppääjä. Hän edusti Helsingin Uimaseuraa.

Nyman kilpaili Tukholman kesäolympialaisissa 1912 suorissa kerroshypyissä, mutta ei päässyt alkukilpailusta finaaliin.

## Lähteet
Suonenjoen terveysasema

**Suonenjoen terveysasema** (aiemmalta nimeltään *Suonenjoen terveyskeskus*) on pohjoissavolaisessa Suonenjoen kaupungissa toimiva julkisen palvelun Pohjois-Savon hyvinvointialueen ylläpitämä terveysasema. 

Terveysasema palvelee maanantaista sunnuntaihihin kello 8-18:00. Iltaisin ja öisin päivystyspalvelut ovat saatavilla Kuopion yliopistollisen sairaalan päivystyksestä (Puijonlaaksontie 2, Kuopio, C-ovi). 

Terveysaseman laboratoriotoiminnoista vastaa Islab-hyvinvointiyhtymä.

## Lähteet
Luettelo Aku Ankan taskukirjoista (476–500)

Tämä on **luettelo [[Aku Ankan taskukirja|Aku Ankan taskukirjojen]] numeroista 476–500.** 

## 2019

|}

## 2020

|}

## 2021

|}

## Lähteet
*
Seututie 501

**Seututie 501** on Pohjois-Karjalassa kulkeva seututie. Tie kulkee Joensuun Marjalasta Liperin ja Joensuun rajalla olevalle Joensuun lentoasemalle. Tien kunto on lähes erinomainen. Tie oli ennen yhdystie 5025.

## Reitti ja tieyhteydet

* Marjala (yt 15641, vt 9, vt 23)
* Puhakka (yt 15707)
* Jaamanlampi (yt 15705)
* Joensuun lentoasema

## Lähteet
Mamadou Lamine Dramé

**Mamadou Lamine Dramé** (myös *Demba Dibassi*, noin 1830 tai 1835 Gunjuru, Khasso – 9. joulukuuta 1887) oli islamilainen soninkepappi, joka johti Ranskan siirtomaavallan vastaista liikettä 1880-luvulla nykyisten Senegalin ja Malin alueilla.

Mamadou Lamine syntyi maraboutperheeseen Kayesin lähellä. Hän osallistui Umar Tallin uskonsotiin ja lähti sitten pyhinvaellusmatkalle Mekkaan. Paluumatkalla Mamadou Lamine liittyi senuseihin. Hän oli Amadou Tallin vankina Ségoussa ja palasi vuonna 1885 Senegaljoen yläjuoksulle.

Mamadou Lamine väitti olevansa Mahdin Länsi-Sudaniin nimittämä kalifi, jonka tehtävänä oli käydä pyhää sotaa ranskalaisia ja tukulorivaltakuntaa vastaan. Hän sai fulbejen, mandinkojen ja soninkejen avulla haltuunsa Bundun ja Senegaljoen laakson yläosan lukuun ottamatta ranskalaisia Bakelin, Médinen ja Kayesin linnoituksia.

Mamadou Lamine piiritti Bakelia huhtikuussa 1886 ja vetäytyi sitten pääkaupunkiinsa Diannaan Gambian yläjuoksulle. Joseph Gallienin johtamat ranskalaiset valloittivat Bundun ja hävittivät Diannan loppuvuodesta 1886. Pakosalle joutunut Mamadou Lamine sai surmansa haavoituttuaan taistelussa Toubakoutan luona. Hän on tärkeä henkilö soninkejen kansanperinteessä, ja häntä on kuvailtu myös uskonnolliseksi uudistajaksi ja kolonialismin vastaisen taistelun sankariksi.

## Lähteet
Yhdysvaltain ydinturvallisuusvirasto

**Yhdysvaltain ydinturvallisuusvirasto** (, lyh. **NRC**) on viranomainen, joka valvoo ydinvoiman ja radioaktiivisten aineiden siviilikäyttöä Yhdysvalloissa. NRC perustettiin vuonna 1974, kun Yhdysvaltain atomienergiakomissio (AEC) jaettiin kahteen osaan. Toisesta osasta tuli Department of Energy (DOE). NRC aloitti toimintansa 19. tammikuuta 1975.

NRC valvoo ydinreaktoreita, radioaktiivisten materiaalien käyttöä terveydenhuollossa, teollisuudessa ja tutkimuksessa, sekä ydinjätehuoltoa. NRC laatii turvallisuusmääräykset, joita näiden alojen täytyy noudattaa, sekä myöntää niille toimintaluvat. NRC:n toimialaan eivät kuulu ydinaseet eivätkä sotilaskäytössä olevat ydinreaktorit. Se ei myöskään valvo röntgensäteilyn käyttöä.

NRC:tä johtaa viisi komissaaria, jotka Yhdysvaltain presidentti nimittää viideksi vuodeksi kerrallaan. Komissaarien toimikaudet on porrastettu niin, että yksi komissaari vaihtuu joka vuosi. Enintään kolme komissaaria voi kuulua samaan poliittiseen puolueeseen. Presidentti nimittää yhden komissaareista puheenjohtajaksi.

NRC:llä on noin 3&nbsp;000 työntekijää. Sen pääkonttori sijaitsee Marylandissa. Lisäksi NRC:llä on neljä aluetoimistoa Pennsylvaniassa, Georgiassa, Illinoisissa ja Texasissa sekä vähintään kaksi tarkastajaa jokaisella ydinvoimalaitoksella.

Vuonna 2020 NRC:n budjetti oli 856 miljoonaa dollaria. Tästä summasta 728 miljoonaa dollaria se laskutti luvanhaltijoilta eli ydinvoimaa ja radioaktiivisia materiaaleja käyttäviltä yrityksiltä. 128 miljoonaa dollaria NRC sai Yhdysvaltain liittovaltion budjetista.

## Lähteet

## Aiheesta muualla
Richard Faltin

**Richard Faltin** on ainakin seuraavien henkilöiden nimi:

* Richard Faltin vanhempi (1835–1918), saksalais-suomalainen säveltäjä ja opettaja
* Richard Faltin nuorempi (1867–1952), suomalainen kirurgi, Richard Faltin vanhemman poika
Pioneeripataljoona 11 (jatkosota)

**Pioneeripataljoona 11** (Pion.P 11) oli Suomen puolustusvoimien joukko-osasto jatkosodassa. Se perustettiin 20. kesäkuuta 1941 Savitaipaleella välirauhanaikaisesta pioneeripataljoona 1:stä.

Pataljoona taisteli Karjalankannaksella ja Laatokan karjalassa. Jatkosodan hyökkäysvaiheessa se eteni Karjalankannaksella Rajajoelle, josta pataljoona siirtyi edelleen Viipuriin. Se siirtyi 14. -18. syyskuuta Ylä-Uuksun asemalle Laatokan karjalaan. Asemasodan aikana pataljoona oli pääasiassa Syvärillä ja Aunuksessa. Pataljoona kotiutettiin marraskuussa 1944.

## Komentajat
Pataljoonan komentajina olivat:
* luutnantti P. Kallio -9.41
* kapteeni O. Heinonen -6.42
* kapteeni T. Raimoranta -11.43
* majuri A. Heino -11.44

## Lähteet

* 
* 19414 Pioneeripataljoona 11. Esikunta Kansallisarkisto
* *Suomen sota 1941–1945*, 1. Osa, Sotahistoriallisen tutkimuslaitoksen sotahistoriallinen toimisto, Sotateos 1965
Malka (täsmennyssivu)

**Malka** voi tarkoittaa seuraavia:

## Yleisnimi

* malka, halkaistusta kuusennäreestä tehty kattopuu tuohikatossa eli malkakatossa

## Erisnimi

### Paikannimi

* Malka, joki  Kabardi-Balkariassa Kaukasiassa Venäjällä
* Malka, kylä Kamtšatkan alueella Venäjällä

### Sukunimi

* Mahsa Malka (s. 1986), iranilais-suomalainen elokuva- ja televisiotuottaja
* Reijo Malka (1933–2015), suomalainen kori- jalka- ja jääpalloilija

## Katso myös

* Malkasaari
* Malkamäki
Riikinnevan jätekeskus

**Riikinnevan jätekeskus** on jätekeskus, kaatopaikka ja ekovoimalaksi kutsuttu jätteenpolttolaitos Leppävirralla Pohjois-Savossa. Jätekeskus on osa viiden keskisavolaisen kunnan yhdessä omistaman Keski-Savon Jätehuollon jäsenkunnilleen tarjoamia jätehuoltopalveluja.

Riikinnevan jätekeskuksen alueella sijaitseva Riikinvoima-jätteenpolttolaitos on kahdeksan kunnallisen jätehuoltoyhtiön ja Varkauden Aluelämpö Oy:n keskinäisesti omistama jätteenpolttolaitos. Sen omistajat edustavat 59 kuntaa Itä-Suomesta, Kainuusta ja Keski-Suomesta.  Riikinvoima polttaa keskimäärin 20 rekka-autollista muuten kierrätyskelvotonta jätettä päivässä. Vuodessa tämä vastaa 145&nbsp;000 roskatonnia. Tästä tuotetaan lämpöä noin 10 000 omakotitalon vuositarpeen verran ja sähköä noin 64&nbsp;000 asukkaan käyttöä vastaava määrä (90 GWh). 

## Lähteet

## Aiheesta muualla
* Riikinnevan jätekeskus: Riikinnevantie 153, 79130 Leppävirta (kierratys.info)
Väiski Syväoja

**Väiski Syväoja** on suomalainen näyttelijä. Hänet tunnetaan erityisesti saippuasarjan Salatut elämät Tuuliranta-spin-offista, jossa hän oli mukana molemmilla kausilla. Hän työskentelee myös osana Salatut elämät työryhmää : järjestäjänä. 

Musiikinpuolelta hänet tunnetaan metallibändi Gothonyn basistina. 

Hän on myös mukana panimotoiminnassa Masis Breweryllä.
Seututie 508

**Seututie 508** on Pohjois-Karjalassa ja Pohjois-Savossa kulkeva seututie. Tie kulkee Juuan kirkonkylästä Kuopion Juankosken Viitaniemelle. Keskivuorokausiliikenne tiellä oli vuonna 2006 noin 150 ajoneuvoa vuorokaudessa. Nopeusrajoitus on yleisesti 80 kilometriä tunnissa.

## Reitti ja tieyhteydet

* Juuan kirkonkylä (st 506)
* Matara (yt 15812)
* Kaitaa (yt 5702)
* Vastapuro (yt 15817)
* Losomäki (yt 16495 ja yt 16488)
* Viitaniemi (st 570)

## Lähteet
Gyöngyi Szalay-Horváth

**Gyöngyi Szalay-Horváth** (24. maaliskuuta 1968 Tapolca – 30. joulukuuta 2017 Veszprém) oli unkarilainen miekkailija, olympiamitalisti, maailman- ja euroopanmestari. Hänen aseensa oli kalpa.

Szalay-Horváth voitti yksilökilpailun olympiapronssia Atlantassa 1996. Joukkuekilpailussa hän sijoittui neljänneksi, samoin Sydneyn kesäolympialaisissa 2000, missä hän oli yksilökilpailun 18:s. MM-kilpailuista Szalay-Horváth voitti kymmenen mitalia joista kuusi kultaista. Vuoden 1991 EM-kilpailuissa hän voitti joukkuekilpailun Euroopan mestaruuden ja sijoittui yksilökilpailussa hopealle. Szalay-Horváth kuoli 49-vuotiaana 30. joulukuuta 2017.

## Lähteet
* 

### Viitteet

## Aiheesta muualla
*
Aguibu Tall

**Aguibu Tall** (noin  1839, 1842 tai 1843 – 1907) oli tukulorivaltakunnan perustajan Umar Tallin poika, josta Ranskan siirtomaavalta teki Macinan vasallivaltion hallitsijan.

Aguibu oli Umar Tallin ja Bornun sulttaanin tyttären poika. Hänen veljensä, Umaria hallitsijana seurannut Ahmadu asetti hänet sijaisekseen tukulorivaltakunnan pääkaupunkiin Ségouun ollessaan sotaretkillä Kaartassa vuosina 1870–1874. Ahmadu kiitti kyvykkääksi hallitsijaksi osoittautunutta veljeään ryöstämällä hänen vaimonsa, orjansa ja kultansa, mikä myöhemmin toimi syynä Aguibun siirtymiseen ranskalaisten puolelle. Vuonna 1878 Ahmadu lähetti Aguibun päälliköksi isänsä ensimmäiseen pääkaupunkiin Dinguirayeen.

Aguibu oli luonteeltaan rauhallinen ja uskonnollisesti maltillinen. Hän teki muutamia sotaretkiä Fouta Djallonin emiirejä vastaan, ylläpiti suhteita britteihin Sierra Leonessa ja etsi Ranskan tukea veljeään ja Samori Tourén Wasulua vastaan. Ranskan Sudanin ylikomendantti Joseph Gallieni solmi Aguibun kanssa ystävyys- ja kauppasopimuksen Tambassa vuonna 1887.

Ylikomendantti Louis Archinardin määräämä Koundianin tukulorilinnoituksen valloitus vuonna 1889 oli vähällä rikkoa Aguibun ja ranskalaisten välit. Dinguirayen päällikkö lepytettiin runsailla lahjoilla. Ségoun (1890) ja Nioron (1891) valloituksen jälkeen tukulorivaltakunta lakkasi olemasta, ja Aguibu asettui Ranskan palvelukseen. Dinguirayeen lähetettiin ranskalainen komendantti ja varuskunta.

Aguibu elätteli toiveita pääsystä Kaartan hallitsijaksi Ahmadun seuraajana. Ranskalaiset eivät kuitenkaan olleet halukkaita perustamaan uudelleen juuri valloittamaansa tukulorivaltakuntaa. Ahmadun paettua Bandiagarasta vuonna 1893 Archinard teki Aguibusta ranskalaisen residentin alaisen Macinan kuninkaan.

Aguibu yritti turhaan protestoida Ranskan toimia alueellaan. Ranskalaiset kustansivat kuninkaan ylläpidon, mutta hän joutui jättämään vaimonsa, orjansa ja omaisuuteensa Dinguirayeen. Aguibua kiellettiin ostamasta aseita ja ruutia, ja hänen rinnalleen asetettiin arvohenkilöistä koostunut hallintoneuvosto.

Bandiagaran residenssi muutettiin hallintopiiriksi vuonna 1903. Alue alistettiin suoraan Ranskan hallintoon, ja Aguibu alennettiin paikallisten tukulorien perinteiseksi päälliköksi. Entinen kuningas noudatti kuolemaansa saakka perinteistä protokollaa ja hän sai ranskalaisilta vuotuisen 80&nbsp;000 frangin avustuksen.

## Lähteet
Pieksämäen sosiaali- ja terveyspalvelukeskus

**Pieksämäen sosiaali- ja terveyspalvelukeskus** (eli *Pieksämäen terveyskeskus* ja Pieksämäen sairaala) on Pieksämäen kantakaupungissa, Pieksäjärven etelärannalla sijaitseva ja toimiva sosiaali- ja terveyskeskus, jonka palvelut tuottaa Etelä-Savon hyvinvointialue.

Terveyskeskuksen kiirevastaanotto palvelee päivittäin kello 8-21.30 (Sairaalantie 14, Pieksämäki). Muina aikoina päivystyspalveluita tarjoaa Mikkelin hyvinvointikeskuksen yhteispäivystys (Porrassalmenkatu 35, Mikkeli). Se on osa Etelä-Savon hyvinvointialueen palveluja. Pieksämäki kuuluu erikoissairaanhoidossa Mikkelin keskussairaalan piiriin. 

Terveyskeskuksen laboratoriotoiminnoista vastaa Itä-Suomen laboratoriokeskuksen liikelaitoskuntayhtymä (ISLAB), jonka osaomistaja Essote on.
  
## Lähteet

## Aiheesta muualla
*Essote - sairaaloiden ja hyvinvointikeskusten osoitteet ja kartat  (essote.fi)
Yuriko Koike

**Yuriko Koike** (, s. 15. heinäkuuta 1952) on japanilainen oikeistopoliitikko, joka on toiminut Tokion kuvernöörinä vuodesta 2016.

Koike on opiskellut sosiologiaa ja arabiaa Egyptissä Kairon amerikkalaisessa yliopistossa ja Kairon yliopistossa, josta hän valmistui vuonna 1976. Hän tuli tunnetuksi työskennellessään vuodesta 1979 Nippon TV -televisiokanavan uutisankkurina. Koike valittiin Japanin ylähuoneeseen Uusi Japani -puolueen edustajana vuonna 1992 ja alahuoneeseen seuraavana vuonna. Hän vaihtoi puoluetta useita kertoja ennen liittymistään liberaalidemokraattiseen puolueeseen (LDP). Koike toimi vuosina 2003–2006 Jun’ichirō Koizumin hallituksen ympäristöministerinä ja vuonna 2007 Shinzō Aben hallituksen puolustusministerinä. Hän erosi hallituksesta ottaen vastuun laivaston tietovuodosta. Hän pyrki vuonna 2008 LDP:n puheenjohtajaksi, mutta hävisi Tarō Asōlle.

Koike valittiin vuonna 2016 ensimmäisenä naisena Tokion kuvernööriksi. Hän kävi vaaleihin ilman puolueensa tukea, voittaen LDP:n virallisen ehdokkaan Hiroya Masudan. Kuvernööriksi tultuaan Koike aikoi perustaa oman puolueen haastaakseen pääministeri Aben, mutta hanke kariutui. Koiken oli tarkoitus emännöidä kesäolympialaisia Tokiossa vuonna 2020, mutta ne jouduttiin siirtämään vuodelle 2021 maailmanlaajuisen koronaviruspandemian vuoksi. Koike sai Japanissa paljon myönteistä julkisuutta koronaviruspandemian onnistuneesta hallitsemisesta, ja hänet valittiin heinäkuussa 2020 toiselle kuvernöörikaudelle ylivoimaisella kannatuksella. Hän sai 60 prosenttia äänistä seuraavaksi suosituimman ehdokkaan saadessa 14 prosenttia.

## Lähteet

## Aiheesta muualla
Samsung Galaxy Z Flip

**Samsung Galaxy Z Flip** on Samsungin 11. helmikuuta 2020 julkistama taittuvanäyttöinen matkapuhelin. Samsungin mukaan se käyttää puhelimessaan uutta hyvin ohutta taittuvaa lasia.

Samsung julkisti puhelimesta 22. heinäkuuta 2020 5G-version, jossa on tehokkaampi prosessori.

## Ominaisuudet

### Kamera
Puhelimessa on takana kaksi kahdentoista megapikselin kameraa, joista toinen on laajakulmakamera. Edessä on yksi kymmenen megapikselin kamera. Taka- ja etukameroissa on HDR. Takana on myös LED-salama, jota voi käyttää lisäksi taskulamppuna. Puhelimella voi ottaa 4K-videota takakameralla 60fps-nopeudella ja etukameralla 30fps-nopeudella.

### Näyttö
Z Flipissä on Samsungin mukaan "fysiikan lakeja rikkova taittuva lasinäyttö", joka on tehty hyvin ohuesta lasista (). Puhelimen näyttö on avattuna 6,7 tuumaa ja taitettuna Z Flipissä on pieni 1,1 tuuman näyttö, josta voi katsoa ilmoitukset ja vastata puheluihin. Isomman näytön tarkkuus on 1&nbsp;080 × 2&nbsp;636 pikseliä ja pienemmän 112 × 300 pikseliä.

### Muuta
Puhelimessa on 3&nbsp;300 milliampeeritunnin litiumpolymeeriakku, joka ei ole irrotettavissa. Puhelin tukee 15 watin pikalatausta. Tallennustilaa on 256 gigatavua ja keskusmuistia kahdeksan gigatavua. Puhelimessa ei ole muistikorttipaikkaa. Z Flip käytti julkaisuhetkellä Android 10 -käyttöjärjestelmää, mutta se on päivitettävissä Android 11 -versioon.

## Lähteet
Pohjois-Karjalan sosiaali- ja terveyspalvelujen kuntayhtymä

**Pohjois-Karjalan sosiaali- ja terveyspalvelujen kuntayhtymä (Siun sote)** oli 13 kunnan yhteisesti omistama kuntayhtymä, joka vastasi julkisten sosiaali- ja terveydenhuollon palvelujen järjestämisestä jäsenkuntiensa alueella.  

Kuntayhtymän päätoimialoja olivat ikäihmisten palvelut, terveys- ja sairaanhoitopalvelut sekä perhe- ja sosiaalipalvelut. Siun sote -konserniin kuuluivat myös Pohjois-Karjalan ympäristöterveys sekä Pohjois-Karjalan pelastuslaitos. 

Konsernin kotipaikka oli Joensuu. Vuoden 2017 alussa toimintansa aloittaneen kuntayhtymän palveluksessa on noin 7&nbsp;800 työntekijää. Jäsenkuntien alueella asui noin 166 400 ihmistä. 

Toimitusjohtajana toimi Ilkka Pirskanen. Hallintojohtaja oli Ilkka Naukkarinen, henkilöstöjohtaja oli Johanna Bjerregård Madsen ja talousjohtaja oli Ismo Rouvinen.  Hallintoylilääkärinä toimi Petri Kivinen. 

Kuntayhtymän toiminta päättyi Sote-uudistukseen liittyen 31. joulukuuta 2022. Nykyisin alueen sosiaali-, terveys- ja pelastustoimen palvelut tuottaa Pohjois-Karjalan hyvinvointialue.  

## Jäsenkunnat

## Sairaalat

## Terveyskeskukset ja -asemat

Kussakin Siun soten jäsenkunnassa oli yksi tai useampi terveysasema. Usean terveysaseman yhteydessä toimi terveyskeskussairaalaksi tai hoitosoluksi kutsuttu osa (aiemmalta nimeltään vuodeosasto), jossa tutkitaan, hoidetaan ja kuntoutetaan pitempää seurantaa tai toipumista vaativia potilaita. Niissä hoidettiin myös parantumattomasti sairaita ihmisiä.
 

## Lähteet

## Aiheesta muualla
* Siun sote:n verkkosivut
Digital processing of signals

**Digital processing of signals** on vuonna 1969 ilmestynyt Bernard Goldin, Charles Raderin, Thomas G. Stockhamin ja Alan V. Oppenheimin kansainvälinen englanninkielinen teos digitaalisesta signaalinkäsittelystä.     

## Lähteet
Digital Signal Processing

**Digital Signal Processing** on tammikuussa 1975 ilmestynyt Alan V. Oppenheimin ja Ronald W. Schaferin kansainvälinen englanninkielinen teos digitaalisesta signaalinkäsittelystä. Teoksen alkusivulla on copyright-merkintä *1975 Alan V. Oppenheim and Bell Telephone Laboratories, Inc.* 

Teoksen nimi on yksinkertaisesti *Digital signal processing* eli lyhennettynä DSP. Tämä nimi on jäänyt elämään alan perusnimityksenä. Oppenheimin työpaikaksi on merkitty *Department of Electrical Engineering Massachusetts Institute of Technology* ja Schaferin työpaikaksi *Bell Telephone Laboratories* Murray Hill New Jersey. Molemmat olivat teoksen julkaisuvuonna jo professoreita.    

## Lähteet
Riku Laine

**Riku Petteri Laine** (s. 14. toukokuuta 1997) on suomalainen koripalloilija, pelipaikaltaan pieni laitahyökkääjä tai iso laitahyökkääjä. Kaarinan Uran kasvatti Laine on saavuttanut Salon Vilppaassa muun muassa Suomen cup -mestaruuden vuonna 2019 sekä SM-hopeaa vuosina 2018 ja 2019.

## Pelaajaura

Laine on Kaarinan Uran kasvatti ja pelasi seuran nuorisojoukkueissa B-poikien SM-sarjaa vuosina 2011–2013 ja A-poikien SM-sarjaa vuosina 2012–2015. A-pojissa hän saavutti ikäluokan SM-hopeaa vuonna 2014. Laine oli nuorisoikäluokissa maan parhaita pelaajia ollen muun muassa B-poikien SM-sarjakaudella 2012–2013 sarjan kori- ja levypallokuningas. Hän pelasi Suomen juniorimaajoukkueissa ja kuului alle 18-vuotiaiden maajoukkueen kokoonpanoon ikäluokan vuoden 2015 EM-kilpailuissa.

Vuosina 2012–2016 Laine pelasi Urassa miesten valtakunnallisissa divisioonissa. Keväällä 2016 hän pelasi myös Forssan Koripojissa ja teki Korisliigassa pelanneen Salon Vilppaan kanssa kaksivuotisen sopimuksen. Ensimmäisellä pääsarjakaudellaan Laine pelasi M1DB:ssä PeU:n joukkueessa. Lokakuussa Laine ja Vilpas tekivät kaksivuotisen jatkosopimuksen. Kaudella 2017–2018 hän haki peliaikaa Urasta ja kaudella 2018–2019 LoKoKo Bisonsista. Vilppaassa Laine saavutti SM-hopeaa vuosina 2017 ja 2018, Suomen cup -mestaruuden vuonna 2019 ja Suomen cupin hopeaa vuonna 2020. Laine oli mukana voittamassa Vilppaan ensimmäistä SM-kultaa 2021. Laine teki seuran kanssa kahden vuoden jatkosopimuksen, joka ylettyy vuoteen 2024 asti.

## Saavutukset
* SM-kultaa 2021
*SM-hopeaa 2018 ja 2019
* Suomen cup -mestaruus 2019
** Suomen cupin hopeaa 2020

## Lähteet
* Riku Laine Suomen Koripalloliitto
* Maajoukkuetilastot Suomen Koripalloliitto

### Viitteet

## Aiheesta muualla
* Riku Laine Basketball Player Profile eurobasket.com
Ariadna Chueca Moreno

**Ariadna Chueca Moreno** (s. 8. huhtikuuta 1991) on espanjalainen koripallotuomari ja kilpauransa päättänyt koripalloilija. Vuonna 2019 hänet valittiin Naisten Korisliigan Vuoden tuomariksi.

## Urheilu-ura

Takamiehenä pelannut Chueca on Uni Tenerifen kasvatti. Kaudella 2014–2015 hän pelasi Suomen pääsarjassa Hyvinkään Pontevan joukkueessa.

Sittemmin Chueca on toiminut koripallotuomarina Suomessa. Hän on tuomaroinut otteluita muun muassa Naisten Korisliigassa, vuodesta 2017 lähtien miesten Korisliigassa, miesten ja naisten valtakunnallisissa divisioonissa ja vuoden 2019 Suomen cupissa. Kaudella 2018–2019 hänet valittiin Naisten Korisliigan Vuoden tuomariksi.

## Lähteet
* Haastattelu asturbasket.com 
* Ariadna Chueca Moreno Suomen Koripalloliitto

### Viitteet

## Aiheesta muualla
* Ariadna Chueca Basketball Player Profile eurobasket.com
Friedrich von Logau

**Friedrich von Logau**, kirjailijanimi **Salomon von Golaw** (1604–1655), vapaaherra, oli saksalainen runoilija. Epigramminsa hän julkaisi salanimellä Salomon von Golaw (*Erstes Hundert deutscher Reimen-sprüche*, 1638; *Deutscher Sinngedichte Drey Tausend*, 1654). Logaun pienet mieterunot ovat omintakeisia: ne kuvastavat korkeaa henkistä aatelia ja ruoskivat satiirillaan kaikkea kieroa, alhaista ja halpaa. Hän tähtää epigrammiensa kärjen niinikään turmeltuneeseen hovielämään ja isänmaan rappeutumiseen.

Logaun runojen täydellisen painoksen on toimittanut Gustav Eitner (1872), joka jo aikaisemmin (1870) oli julkaissut niistä valikoiman, johon hän oli liittänyt laajan elämäkerrallisen johdannon.

## Suomennettuja runoja
Runot julkaisussa Parnasso (1996 nro 2, s. 187); suom. Kaarlo Matti Ryti
* Epigrammeja: Kotiutetut sotilaat
* Epigrammeja: Kysymys
* Epigrammeja: Mars et Venus sunt connexa
* Epigrammeja: Paljastetut rinnat
* Epigrammeja: Paljastetut rinnat
* Epigrammeja: Uskonnot

Runot julkaisussa Kaltio (2004 nro 5, s. 210–211); suom. Kaarlo Matti Ryti
* Juomaseura
* Juopumus
* Cyprialle, joka niin helposti hairahtuu
* Lääkärit ja raatimiehet
* Mumm'ille
* Muotia seuraavalle Morinnalle
* Pætukselle
* Vaikeneminen
* Vaimo vaietkoon

## Lähteet

## Aiheesta muualla

 
* Friedrich von Logaun tuotantoa Projekt Gutenbergissa 
* Friedrich von Logaun tuotantoa Internet Archivessa
Theory and Application of Digital Signal Processing

**Theory and Application of Digital Signal Processing** on vuonna 1975 ilmestynyt Lawrence R. Rabinerin ja Bernard Goldin kansainvälinen englanninkielinen teos digitaalisesta signaalinkäsittelystä ja sen sovellutuksista.  

Rabinerin ja Goldin työpaikaksi merkitty *Bell Telephone Laboratories*. *[[Digital Signal Processing]]* teoksen kirjoittajiin Alan V. Oppenheimiin ja Ronald W. Schaferiin verrattuna Rabiner ja Gold ovat puheanalyysin, puheenkoodauksen ja puhesynteesin asiantuntijoita.

## Lähteet
Alberto Lista

**Alberto Lista y Aragon** (1775–1848) oli espanjalainen kirjailija ja lyyrikko. Hän oli rikas mielikuvitukseltaan, hienomakuinen ja syväaatteinen. Listan runot *Poesias* ilmestyivät 1822. Listan kriittisistä teoksista merkittäviä ovat esimerkiksi *Lecciones de literatura dramatica española* (1839) ja *Ensayos literarios y criticos* (1844).

## Lähteet

## Aiheesta muualla